《贺新郎 懒真主人招宴花前用前韵》
明代·曹溶

性癖宜山野。任嬉游、烟浓日淡，殢留花下。节到黄鹂枝头语，千万蛾眉齐嫁。

馀一种、胭脂重画。生长唐宫风流态，远驮来、玉砌须娇马。

花有恨，倩君写。

君家已结桑麻社。为高朋、差排蛱蝶，草堂开也。冰濯诗囊无阿堵，堆积红香成榭。

泛绿蚁、兰膏终夜。急雨惊吹檐前铁，叹春光、将谢无知者。

一醉罢，且休夏。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。